open-index/open-wikipedia-markdown huggingface dataset:
קתדרלת גאורגיוס הקדוש (אדיס אבבה)

ממוזער|250px|מראה הקתדרלה
**קתדרלת גאורגיוס הקדוש** (געז **ቅዱስ ጊዮርጊስ ቤተክርስቲያን**) היא קתדרלה אתיופית, המוקדשת לגאורגיוס הקדוש, והשוכנת בחלקו הצפוני של מרכז העיר אדיס אבבה באתיופיה. המבנה ניצב סמוך לכיכר מנליק השני שבו ניצב פסלו של הקיסר, ולבית העירייה שבקצה הצפוני של שדרות וינסטון צ'רצ'יל.

## היסטוריה
הקיסר מנליק השני הקים את הקתדרלה בשנת 1896, זמן לא רב לאחר ייסודה של העיר. היא תוכננה בידי האדריכל סבסטיאנו קסטניה (Sebastiano Castagna) ואמנים הודים, יוונים וארמנים, הופקדו על יצירות האמנות שבה. המבנה עצמו נבנה על ידי שבויי מלחמה איטלקים שנשבו בקרב עדווה. קרב זה התחולל ב-1 במרץ 1896 בין האימפריה האתיופית לממלכת איטליה סמוך לעיירה עדווה שבמחוז תיגראי, וסיים את המלחמה האיטלקית-אתיופית הראשונה בניצחונה של אתיופיה. תבות המוקדש לגאורגיוס הקדוש, הקדוש המגן של אתיופיה, נישא על ידי הכוחות אל שדה הקרב, והקתדרלה הוקמה לאחר מכן כאות תודה על הניצחון. תבות זה מופקד במזבח שבמבנה. בקתדרלה הוכתרו שניים מקיסרי אתיופיה - זאודיתו בשנת 1916 והיילה סלאסי ב-1930. המבנה הוצת ב-1937 על ידי השלטון האיטלקי באתיופיה, אך שוחזר לאחר שחרורה של המדינה ב-1941. הוא משמש מקום עלייה לרגל למאמיני תנועת הראסטפארי.

## האתר
המבנה, נאו-קלאסי בסגנונו, מתנשא לגובה של שלוש קומות, כולן מתומנות, ונושא כיפה. בכל אחת מארבע החזיתות העיקריות קבועים דלת וחלון בכל אחד מצדדיה, בעוד שבארבע החזיתות האחרות קבועים שלושה חלונות בלבד. הדלתות מעוטרות בגמלונים הנושאים צלבים. לגגות הכנסייה גוון כחלחל והכיפה מוכספת. כתר ההכתרה של היילה סלאסי מוצג בקתדרלה, ובמוזיאון הקטן הסמוך לה, מוצגים, בין היתר, כס מלכות אתיופי וכלי נשק ממלחמת איטליה-אתיופיה, כמו גם תשמישי קדושה רבים. האמן האתיופי אפוורק תקלה צייר את הציורים בכנסייה לאחר שחזורה. אלה מתארים, בין היתר, את הכתרת היילה סלאסי, את מלכת שבא והמלך שלמה, ואת יום הדין האחרון. פסיפס של הצלוב כשידיו פרוסות לצדדים קבוע על הקיר המזרחי.

## קישורים חיצוניים

* St. George's Cathedral, Addis Ababa

קטגוריה:אדיס אבבה: כנסיות
קטגוריה:מבנים נאו-קלאסיציסטים
משחק מזל

ממוזער|250px|קוביות המשמשות למשחקי מזל
שמאל|ממוזער|250px|קוביות משחק המדמות אקראיות

**משחק מזל** הוא משחק שתוצאותיו מושפעות במידה רבה על ידי אמצעי המדמה אקראיות. אמצעים נפוצים ליישום אקראיות כוללים קוביות, קלפי משחק, רולטה ועוד.

כל משחק מזל שבו מעורב ערך כספי כלשהו נקרא משחק הימורים.

## מזל מול מיומנות
יסוד המזל מוסיף מתח ועניין למשחק ומשחרר מאחריות לכישלון.

עם זאת, חלק ממשחקי המזל יכולים לכלול גם מידה מסוימת של מיומנות. הדבר נכון כאשר יש צורך שהשחקן יזום החלטות על בסיס מהלכים קודמים, כמו למשל במשחקי הקלפים פוקר ובלק ג'ק. ואולם, המצב שונה במשחקים הדומים לרולטה, שם השחקן יכול לבחור רק בסכום ההימור, ובדבר עליו הוא רוצה להמר. במשחקים כאלה אין צורך בכישורים כלשהם, ולכן הם מתבססים במידה רבה יותר על מזל בלבד.
המזל מאפשר מצבים בהם שחקנים "חלשים" יכולים לגבור על שחקנים "חזקים" יותר, וכך לצבור חוויות חיוביות של הצלחה.

## ראו גם
*תורת ההסתברות
*תהליך סטוכסטי
*משחק חשיבה
*הימורים
*מזל

## הערות שוליים

*
קטגוריה:הימורים
אנדרטת מנליק השני

[שמאל|ממוזער|250px|מנליק השני רוכב על סוסו בקרב עדווה. התמונה מ-[1897 תלויה בבניין הסנט הצרפתי]]
**אנדרטה מנליק השני** היא אנדרטה הניצבת בכיכר מנליק השני (ምኒልክ አደባባይ - "מנליק השני אדבבאי"), סמוך לקתדרלת גאורגיוס הקדוש ולבית העירייה, בחלקו הצפוני של מרכז העיר אדיס אבבה, בירת אתיופיה. האנדרטה היא קילומטר האפס של אתיופיה, וממנה נמדדים כל המרחקים במדינה.

הקיסר מנליק השני (שלט בין השנים 1889-1913) נראה כשהוא רכוב על סוסו. האנדרטה הוקמה על ידי הקיסר היילה סלאסי ונחנכה ב-1 בנובמבר 1930, יום לפני הכתרתו של האחרון לקיסר. מדי שנה ב-1 במרץ, יום ניצחונו של הצבא האתיופי בהנהגת מנליק השני בקרב עדווה בשנת 1896, נהג הקיסר היילה סלאסי להשתתף במיסה בקתדרלה הסמוכה, ולאחר מכן להניח זר למרגלות האנדרטה. מנגיסטו היילה מריאם המשיך בנוהג הנחת הזר, לאחר שעלה לשלטון ב-1991. 

## קישורים חיצוניים

* Imperial Monuments of Ethiopia

מנליק השני
חומץ שרי

**חומץ שרי** הוא חומץ בן יין העשוי מיין שרי ומיוצר בספרד במחוז קדיס, ובמשולש שבין העיר חרס דה לה פרונטרה לעיירות סאנלוקאר דה באראמדה  ואל פוארטו דה סנטה מריה  הידוע בשם "משולש השרי".

על פי החוק, על מנת לשאת את השם "חומץ שרי מחרס דה לה פרונטרה" הספרדי, החומץ חייב לעבור יישון בעצי אלון אמריקאיים במשך לפחות שישה חודשים. את תקופת היישון עליו לעבור ב"משולש השרי" וחייב שיהיה לו מינימום של 7 מעלות חומציות. רוב חומצי השרי מיושנים באותה מערכת בה מיושן הברנדי המיוצר באזור.

הייצור והאיכות של חומץ השרי מנוטר ומבוקר על ידי גוף ממשלתי המפקח על אזור גידול היין של משולש השרי. הגדרתו של חומץ השרי מאזור חרס מוסדרת על ידי החוק הספרדי והאיחוד האירופי.

## היסטוריה
חומץ שרי קיים מאז שהחל יצור השרי בחרס, כאשר היינות שעברו בטעות תהליך החמצה נחשבו כהרוסים. אומנם רק משנת 1950 החלו להתייחס לחומץ השרי, כמוצר בפני עצמו. מייצריו אף החלו ליישן אותו, באותה הדרך בה יישנו יין.

חביות המכילות חומץ הוסרו במהירות מחנויות היין, כדי למנוע מהיין להפוך לחומץ. חבית שהכילה חומץ, לא יכולה לאחסן יין שוב, בשל הסיכון לתסיסה חומצית.
בעבר החומץ ניתן לצוות העובדים ומשפחתו של בעל החנות. או שהיה נמכר בסמוך לדלת חנות היינות. רבים מהם אוחסנו ונשכחו ונמצאו לאחר שנים רבות ומגלים אותם גם היום.

## שימוש
חומץ השרי "התגלה" במקור על ידי שפים צרפתיים. צרפת הייתה השוק הגדול ביותר עבור חומץ שרי בשנת 2008.

ויניגרט מחומץ שרי הוא עשיר בטעם מיוחד ומתאים למאכלים רבים. לא רק לסלטים. אלא גם לאספרגוס או ארטישוק מאודים.

המאכל "רינונס אל חרס" (Riñones al Jerez) הוא מאכל מסורתי של אזור חרס המכיל: כליות כבש עם רוטב העשוי מיין שרי וחומץ שרי.

לחומצי השרי האיכותיים ביותר יש טעם עמוק ומורכב המאפשר לחזק טעמים של מרקים, תבשילים, רטבים ותבשילי קדרה.

## זני ענבי החומץ
קיימים מספר זני ענבים המשמשים לייצור היין ממנו מכינים את החומץ:
*פלומינו: רוב חומצי השרי מופקים מיינות מעינב הפלומינו. כאשר נעשה שימוש ביין צעיר או שהתיישן.
*אל פדרו סימנז: יינות המופקים מפדרו סימנז, הם יינות מתוקים, ולעיתים אף מתוקים מאוד. לכן חומץ המופק מיינות אלה בדרך כלל יהיה מתוק יותר מחומצים אחרים.
*מוסקט : כמויות קטנות של חומץ שרי מופקים מענבי מוסקט.

## קישורים חיצוניים

* החוק הספרדי המסדיר את חומץ השרי 

קטגוריה:מאכלים
קטגוריה:רטבים
קטגוריה:המטבח הספרדי
קטגוריה:המטבח האנדלוסי
שרי
אנדרטת מיאזיה 27

**אנדרטה מיאזיה 27** (געז: **ሚያዝያ ፳፯**), היינו, אנדרטת "ה־27 (בחודש) מיאזיה", המקביל ל־5 במאי בלוח השנה הגרגוריאני, היא אנדרטה באדיס אבבה, בירת אתיופיה, המנציחה את שחרורה של העיר מהכיבוש האיטלקי, ב־5 במאי 1941. ביום זה, חמש שנים בדיוק לאחר כיבוש העיר בידי האיטלקים, נכנס ההיילה סלאסי אל העיר.

## הקמה
האנדרטה ניצבת בכיכר הנושאת את אותו שם (ሚያዝያ ፳፯ አደባባይ - "מיאזיה 27 אדבבאי"); אולם, באופן לא רשמי היא מכונה "אראת קילו", כלומר "ארבעה קילומטרים", המציינים את המרחק, לכאורה, ממרכז העיר. האזור סביב הכיכר מכונה גם הוא בשם "אראת קילו" והוא משמש כרובע השלטוני של המדינה. בכיכר נפגשים, בין היתר, רחוב המלך ג'ורג' השישי, המוביל צפונה לעבר הרי אנטוטו שבגבולה הצפון-מזרחי של אדיס אבבה, ורחוב ניז'ר, המוביל בשמות שונים דרומה אל כיכר מסקל, והלאה עד לנמל התעופה הבינלאומי אדיס אבבה בולה. ממזרח לכיכר שוכן אחד הקמפוסים של אוניברסיטת אדיס אבבה והמוזיאון להיסטוריה של הטבע. עוד שוכן בכיכר בניין משרד החינוך של אתיופיה.

האנדרטה בצורת עמוד מתומן, ניצבת על בסיס עגול, הנח בתורו על ארבעה עמודים. בראש האנדרטה שעון, ובקצה העמוד נראה סמלם של אתיופיה עד 1991 ושל הקיסר, אריה "פוסע" (Passant) הפונה שמאלה. לראשו כתר וברגלו הקדמית הימנית הוא אוחז במוט המסתיים בצלב. על האנדרטה הותקן תבליט של הקיסר אוחז בדגל אתיופיה. בתקופת החונטה הצבאית האתיופית הוחלפה דמות הקיסר בדמות לוחם, אך לאחר מלחמת האזרחים האתיופית הושב המצב לקדמותו. על ארבעת העמודים נראים תבליטי דמויות, ולוחות הנצחה נקבעו על הבסיס העגול.

החונטה הצבאית שינתה את מועד חגיגות הניצחון ליום בו נכנסו כוחות הצבא הבריטי אל העיר, אך לאחר הדחתה מהשלטון, הושב ציון האירוע למועד המקורי. בעת ביקורים ממלכתיים של ראשי מדינות זרות באתיופיה, הם מניחים זר למרגלות האנדרטה.

## קישורים חיצוניים

* Selamta
## הערות שוליים

מיאזיה 27
סרט טבע

[ממוזער|צלם טבע מצלם [ג'ירף|ג'ירפות בתוך הפארק הלאומי סומה שבניגריה.]]
**סרט טבע** הוא סרט תיעודי על הטבע או על בעלי חיים, צמחים וכל יצור חי שאיננו בן-אדם. במרבית המקרים מצולם הסרט בסביבת המחיה הטבעית של האובייקט המצולם. רוב סרטי הטבע מצולמים עבור הטלוויזיה, ומשודרים בערוצי שידור ציבורי, אולם קיימים סרטי טבע שנעשו ישירות עבור קולנוע או חברות סטרימינג דוגמת נטפליקס. סרטוני טבע קצרים מועלים גם ליוטיוב.

מאפייניו של סרט הטבע הוא שימוש באמצעים אמנותיים רבים הקשורים לצילום, זאת כדי לתעד את הטבע על כל צורותיו. לפיכך רוב סרטי הטבע מכילים צילומי נופים מרהיבים במגוון אזורים רבים ושונים ברחבי העולם.

מעבר לערך החינוכי והרחבת הדעת, לסרטי טבע יש לפעמים גם ערך מדעי בתיעוד הטבע ובחשיפת תופעות או התנהגויות שטרם נחקרו. לעיתים מצולם סרט הטבע כאשר צוות צילום מתלווה לחוקר טבע ומתעד אותו מבצע מחקר, לצד תיעוד מושא המחקר. פעמים רבות מסייעים סרטי הטבע במימון המחקר ולעיתים הם גם מאפשרים לחוקר גישה לציוד מתקדם ויקר שמסייע מאוד למחקר.

ארגון הנשיונל ג'יאוגרפיק - העוסק בחקר הטבע והגאוגרפיה ובחינוך בנושאים אלה - מפיק סרטי וסדרות טבע רבות, שרובם משודרים בערוץ נשיונל ג'יאוגרפיק, ובישראל בערוץ Nat Geo Wild.

גם ה-BBC יוצר ומפיק סרטי טבע (באמצעות חטיבת BBC Earth), כאשר הבולטים שבהם הם בהפקתו ו/או בהנחייתו של סר דייוויד אטנבורו, בהם צילומי טבע מרהיבים ונדירים. בין סרטים אלה בולטים: עולם מופלא, הכוכב הכחול, עולם קפוא, המצוד, סיפור החיים ועוד רבים.

## ראו גם
*צילום טבע
*דייוויד אטנבורו - מחלוצי סרטי הטבע העולמיים

*
טבע
קטגוריה:מדעי כדור הארץ
לי דה פורסט

**לי דה פורסט** (באנגלית: **Lee De Forest**; 26 באוגוסט 1873 – 30 ביוני 1961) הוא ממציא אמריקאי שרשם במהלך חייו יותר מ-180 פטנטים. בין השאר נודע בשל המצאת האודיון (שפופרת ריק המגבירה זרמים אלקטרוניים), הטריודה, תוספות שונות לדיודה, מגבר מנורות ושפופרת קתודית, ועוד.

בבעלות דה פורסט היו 25 חברות. הוא הוציא חלק ניכר מכספו על תביעות משפטיות לגבי פטנטים. מספר שותפים בעסקיו הונו אותו, והוא נחשד כמי שהונה אחרים בעצמו.

הוא היה חבר ב"אגודת מהנדסי הרדיו" האמריקני, שהתמזג בהמשך ל-Institute of Electrical and Electronics Engineers. ב-1922 זכה לאות הוקרה מאגודה זו, מדליית ה-IEEE, על תרומתו להתפתחות הרדיו, וב-1946 קיבל את "מדליית אדיסון" של האגודה. על שמו נקראת מדליה חשובה של אגודה זו, "מדליית דה פורסט", המוענקת מדי שנה למהנדסים.

דה פורסט נישא ארבע פעמים במהלך חייו. ב-1906 נישא ללוסי שרדאון, אך הם התגרשו בהמשך אותה שנה. ב-1907 נישא למהנדסת והאדריכלית נורה סטנטון בלאץ' ברני, ונולדה להם בת בשם הארייט; הם התגרשו ב-1911. בסוף 1912 נישא למארי מאיו, וב-1919 נולדה בתם דינה; הם התגרשו ב-1930. בהמשך אותה שנה נישא לשחקנית הצעירה מארי מוסקיני, ששיחקה בסרטים אילמים, והם נותרו נשואים עד מותו ב-1961.

## קישורים חיצוניים

* 
ממוזער|ימין|הרדיו הראשון של לי דה-פרוסט
* לי דה פורסט, באתר מוזיאון המדע בירושלים
* לי דה פורסט, אתר אודותיו 
* לי דה פורסט, באתר IEEE 
* לי דה פורסט, באתר National Inventors Hall of Fame 
* 
* 

קטגוריה:אמריקאים ילידי איווה
קטגוריה:ממציאים אמריקאים
קטגוריה:זוכי מדליית הכבוד של ה-IEEE
קטגוריה:אישים שהונצחו בשדרת הכוכבים של הוליווד: קולנוע
קטגוריה:זוכי מדליית אליוט קרסון
קטגוריה:אמריקאים שנולדו ב-1873
קטגוריה:אמריקאים שנפטרו ב-1961
אוניברסיטת קומניוס בברטיסלאבה

**אוניברסיטת קומניוס בברטיסלאבה** (בסלובקית: **Univerzita Komenského v Bratislave**) היא האוניברסיטה הגדולה בסלובקיה. רוב הפקולטות של האוניברסיטה פועלות בעיר הבירה ברטיסלאבה. האוניברסיטה נוסדה בשנת 1919, זמן קצר לאחר שנוסדה צ'כוסלובקיה. האוניברסיטה קרויה על שמו של יאן עמוס קומניוס, מורה ופילוסוף צ'כי בן המאה ה-17.

בשנת 2006 היו באוניברסיטת קומניוס כ-2000 חברי סגל ולמדו בה יותר מ-30 אלף תלמידים. מקור עיקר תקציבה של האוניברסיטה הוא ממשלתי ותלמידים סלובקים הלומדים בה פטורים משכר לימוד.

## היסטוריה
אוניברסיטת קומניוס נוסדה בשנת 1919 בעזרת אוניברסיטת קארל בפראג. אוניברסיטה זו באה במקומה של אוניברסיטה הונגרית אשר פעלה בברטיסלאבה החל משנת 1914. בשנותיה הראשונות, רבים מן המרצים באוניברסיטה, כולל הרקטור הראשון בה, היו צ'כים, כיוון שבקרב העם הסלובקי לא הייתה אותה עת שכבה משכילה מתוכה ניתן היה לגייס חברי סגל סלובקים. כבר בשנת היווסדה נפתחה באוניברסיטה פקולטה לרפואה, בשנת 1921 נפתחו פקולטות למשפטים ולפילוסופיה. בפקולטה לפילוסופיה פעלו חוגים בתחום מדעי הרוח ומדעי החברה וכן תוכניות להכשרת מורים לבתי ספר תיכון.

בשנת 1937 נחנך בניין חדש לפקולטות למשפטים ולפילוסופיה במרכז העיר ברטיסלאבה. בבניין קיים אולם מרכזי בו נערכים טקסי הבוגרים וטקסים רשמיים אחרים. בעקבות הסכם מינכן במרץ 1939 הכריזה סלובקיה על עצמאות, אך למעשה הייתה גרורה של גרמניה הנאצית. בתקופה זו הוטלו הגבלות רבות על החופש האקדמי באוניברסיטה והמרצים ממוצא צ'כי שעבדו בה אולצו להתפטר. שמה של האוניברסיטה שונה בשנת 1939 והיא נקראה "האוניברסיטה הסלובקית". שמה המקורי הושב לה בשנת 1954. בשנת 1940 נפתחה הפקולטה למדעים ובשנת 1941 נפתחה הפקולטה לתאולוגיה. בשנת 1948 עלו הקומוניסטים לשלטון בצ'כוסלובקיה וכל מוסדות החינוך האקדמיים במדינה אולצו להכפיף עצמם לאידאולוגיה מרקסיסטית-לניניסטית תוך הגבלות חדשות על החופש האקדמי. על הלימודים בפקולטה לתאולוגיה הוטל פיקוח ישיר של משרד החינוך הצ'כוסלובקי.

אף לאחר מלחמת העולם השנייה המשיכה האוניברסיטה להתפתח. בשנת 1946 נוסדה בה הפקולטה לחינוך, הפקולטה לרוקחות נפתחה בשנת 1952, ובשנת 1960 נפתחה פקולטה לחינוך גופני וספורט. בשנת 1969 נפתחה פקולטה לרפואה בעיר מרטין בצפון סלובקיה, ובשנת 1980 נפתחה פקולטה למתמטיקה ולפיזיקה. לאחר מהפכת הקטיפה בשנת 1989, האוניברסיטה יסדה מוסדות שלטון עצמי דמוקרטי וקורסי חובה באידאולוגיה המרקסיסטית בוטלו. הפקולטה לתאולוגיה קתולית והפקולטה לתאולוגיה אוונגליסטית הצטרפו לאוניברסיטה.

מעבר הכלכלה הסלובקית לכלכלת שוק יצר צורך באנשי מקצוע בתחום הניהול והכלכלה ובשנת 1991 נפתחה פקולטה לניהול. בשנת 2002 נפתחה פקולטה למדעי הכלכלה והחברה. השיטה האירופית לצבירה והעברת ניקוד אקדמי יושמה באוניברסיטה בשנת 2000 כדי לשפר את יכולת תלמידיה ללמוד במוסדות חינוך אירופאים אחרים.

## רשימת פקולטות
* פקולטה לרפואה
* פקולטה לרפואה ע"ש יסניוס בעיר מרטין
* פקולטה לרוקחות
* פקולטה למשפטים
* פקולטה לפילוסופיה
* פקולטה למדעי הטבע
* פקולטה למתמטיקה, פיזיקה ומידע
* פקולטה לחינוך גופני וספורט
* פקולטה לחינוך
* פקולטה לניהול
* פקולטה למדעי החברה וכלכלה
* פקולטה לתאולוגיה אוונגליסטית
* פקולטה לתאולוגיה קתולית-רומית ע"ש קירילוס ומתודיוס

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קומניוס בברטיסלאבה
קטגוריה:ברטיסלאבה: מבנים
קומניוס בברטיסלאבה
יער שרווד

**יער שרווד** (באנגלית: **Sherwood Forest**) הוא יער במחוז נוטינגהאמשייר שבאזור מזרח המידלנדס באנגליה המזוהה עם האגדה אודות רובין הוד.
## היסטוריה
האזור מיוער מתקופת הקרח, אך היער התכווץ עם השנים, ושטחו כיום הוא 4,230 דונם בלבד. רוב היער מנוהל בידי ועדת היערנות הבריטית, שהסדירה בו שבילים לטיול. חלק קטן ממנו הוכרז כפארק מחוזי, והוא באחריותה של מועצת המחוז. ב-2002 הוכרז היער כשמורת טבע, ושטחה הורחב ב-2007. במרכז היער ממוקם מרכז לאמנויות ואומנויות, שבו נערכים גם אירועים שונים.

מדי שנה מבקרים ביער כחצי מיליון תיירים. בקיץ נערך בו "פסטיבל רובין הוד", באווירת ימי הביניים, הכולל תחרות הפלה ברומח, הופעות של ליצנים ובולעי אש, דוכני אלכימיה, מוזיקת רקע אופיינית ועוד. "האלון הגדול" ("The Major Oak"), שבו, לפי האגדה, הסתתר רובין הוד, מושך אף הוא מבקרים רבים. גילו של העץ מוערך ב-800 עד אלף שנה.

## גלריה

Sherwood forest park.JPG|יער שרווד
Sherwood Forest 04.jpg|מטיילים בשביל ביער
Image-Major Oak in Sherwood Forest in 2006 (2).jpg|האלון הגדול
Robin Hood Festival 19.jpg|פסטיבל רובין הוד


## קישורים חיצוניים

* אתר יער שרווד
* אתר קרן יער שרווד
* יער שרווד, באתר מועצת מחוז נוטינגהאמשייר
* 

## הערות שוליים

שרווד
קטגוריה:נוטינגהאמשייר
קטגוריה:רובין הוד
Frontline

**Frontline** היא תוכנית תחקירים אמריקאית המופקת על ידי תחנת הטלוויזיה WGBH-TV בבוסטון ומופצת בארצות הברית על ידי רשת PBS. פרקי התוכנית באורך כשעה, ומדי פעם כ-90 דקות.

"Frontline" החלה לשדר ב-1983, בהנחייתה של השדרנית ג'סיקה סאביץ', שנפטרה עם סיום העונה הראשונה. בשנת 1984 היא הוחלפה על ידי ג'ודי וודרוף. בשנת 1990 הופסקה ההנחיה של התוכנית על ידי שדרן ונותרה רק קריינות. אחת הקרייניות למשל, הייתה פרופסור פולה פרדריקסן, כשדובר בנושאי התמחותה, תקופת הנצרות הקדומה והמחלוקות הקשורות אליה.

משנת 1988 והלאה התוכנית מפיקה, כל ארבע שנים, סרט פרופיל על מועמדי המפלגות האמריקאיות הגדולות לנשיאות.

## קישורים חיצוניים

* 

קטגוריה:תוכניות טלוויזיה אמריקאיות שעלו לשידור בשנות ה-1980
קטגוריה:תוכניות תחקירים
פנחס זוסמן

[250px|ממוזער|שמאל|פנחס זוסמן ליד שלט מפת הקרב השני ב[מצודת כ"ח]]
**פנחס** (**סִיקוֹ**) **זוּסמן** (Pinchas Zusman; 10 באוגוסט 1927 – 1 במרץ 2002) היה פרופסור לכלכלה חקלאית באוניברסיטה העברית ומנכ"ל משרד הביטחון.

## ביוגרפיה
נולד בתל אביב בשנת 1927. בוגר בית הספר החקלאי כדורי. בשנת 1946 הצטרף לפלמ"ח ושירת בגדוד הראשון. עבר קורס מפקדי כיתות בשדה יעקב. בשנת 1947 עבר קורס מפקדי מחלקות בג'וערה, ומונה למפקד מחלקת רמת יוחנן בגדוד הראשון של הפלמ"ח. בהמשך השתתף בפעולה הרביעית לפיצוץ תחנת רדאר. סיקו לחם בראש מחלקתו בקרבות משמר העמק. בהמשך מלחמת העצמאות, השתתף זוסמן בקרבות בגליל, במבצע דני, בקרב חירבת כוריכור ובטריז בית חנון בקרבות מבצע יואב. בסוף המלחמה מונה למפקד פלוגה בגדוד הראשון בחטיבת יפתח. שלושה מחיילי מחלקתו: אברהם אביגדורוב, עמנואל לנדאו ויאיר רחלי עוטרו לאחר המלחמה בעיטור הגבורה. לאחר הקמת צה"ל היה מדריך וסגן מפקד בית הספר לקצינים.

בשנים 1950–1955 למד חקלאות בפקולטה לחקלאות של האוניברסיטה העברית ברחובות, וקיבל תואר שני. בשנים 1955–1957 היה הממונה על התכנון החקלאי במיזם הקמתו של חבל לכיש.
את תואר הדוקטור קיבל בשנת 1961 מאוניברסיטת קליפורניה בברקלי (על עבודה שכותרתה "Econometric Analysis of the Market for California Early Potatoes"), ובמקביל קיבל שם תואר שני בסטטיסטיקה שימושית.

בשנת 1961 הצטרף לסגל הפקולטה לחקלאות של האוניברסיטה העברית ברחובות. בשנת 1966 היה למרצה בכיר, ב-1973 מונה לפרופסור חבר ובשנת 1981 מונה לפרופסור מן המניין. שנים אחדות עמד בראש המחלקה לכלכלה חקלאית. בסוף 1986 מונה למנכ"ל האוניברסיטה העברית. בשנת 1993 פרש לגמלאות, והמשיך כפרופסור אמריטוס.

בשנים 1962–1966 היה יועץ כלכלי במשרד החקלאות. בשנים 1968–1972 היה יועץ כלכלי למשרד הביטחון. בהמשך היה ראש היחידה לתכנון אסטרטגי במשרד הביטחון. ב-1975 מונה למנכ"ל משרד הביטחון תחת שמעון פרס והמשיך בתפקיד תחת השר עזר ויצמן עד שהתפטר ב-1978.

במלחמת ששת הימים היה מפקד גדוד החרמ"ש בחטיבה 8.

במלחמת יום הכיפורים היה מפקד החפ"ק של אריאל שרון.

כיהן כדירקטור מקרב הציבור בבנק דיסקונט.

## חיים אישיים
בשנת 1950 נישא להדסה, ולזוג נולדו שתי בנות.
התגורר ברחובות עד למותו ב-2002, בגיל 74. נקבר בעירו רחובות.

אחיינו הוא אסף זוסמן, פרופסור לכלכלה באוניברסיטה העברית.

## מפרסומיו

## לקריאה נוספת
* יואב כסלו, 'תרומותיו של פנחס (סיקו) זוסמן לכלכלה החקלאית בישראל', **[[השדה]]** עג, יא (1993), 1202–1204.
* יוסף ארגמן, **חיוור היה הלילה: גרסת סיקו**, תל אביב: משכל, 2002. 

## קישורים חיצוניים

* 
* פנחס זוסמן, באתר של הפקולטה לחקלאות 
* 
* 

## הערות שוליים

קטגוריה:לוחמי הפלמ"ח
קטגוריה:סגל האוניברסיטה העברית בירושלים: חקלאות, מזון וסביבה
קטגוריה:כלכלנים ישראלים
קטגוריה:דירקטורים ישראלים
קטגוריה:יועצים כלכליים ישראלים
קטגוריה:נשיאי האגודה הישראלית לכלכלה
קטגוריה:אנשי היישוב ילידי הארץ
קטגוריה:מנכ"לי האוניברסיטה העברית
קטגוריה:מנכ"לי משרד הביטחון
קטגוריה:היועצים הכלכליים למערכת הביטחון
קטגוריה:בוגרי בית הספר כדורי
קטגוריה:בוגרי האוניברסיטה העברית בירושלים: חקלאות
קטגוריה:בעלי תואר דוקטור מאוניברסיטת קליפורניה בברקלי
קטגוריה:מפקדי מחלקות במלחמת העצמאות
קטגוריה:מפקדי פלוגות במלחמת העצמאות
קטגוריה:חיילי חטיבת יפתח במלחמת העצמאות
קטגוריה:אישים הקבורים ברחובות
קטגוריה:ישראלים שנולדו ב-1927
קטגוריה:ישראלים שנפטרו ב-2002
סוהיר חמאד

**סוהיר חמאד** (בערבית: **سهير حماد**; נולדה ב-25 באוקטובר 1973) היא משוררת, סופרת, פעילה פוליטית ובמאית קולנוע ירדנית-אמריקאית ממוצא פלסטיני. הוריה היו פליטים פלסטינים שהיגרו לברוקלין, ניו יורק כשהייתה בת חמש. הוריה עברו לאחר מכן לסטטן איילנד.

## חייה
חמאד, ילידת עמאן, הושפעה בתקופת התבגרותה מזירת ההיפ הופ התוססת של ברוקלין. היא קלטה גם את סיפורי הוריה, על החיים בעיר מגוריהם לוד, ממנה היגרו בעקבות מלחמת העצמאות בשנת 1948, ואת הסבל שהם סבלו לאחר מכן, תחילה ברצועת עזה ולאחר מכן בירדן. בגלל ההשפעות השונות, חמאד הייתה מסוגלת לשלב בעבודתה נרטיב משותף של נישול. הדבר בא לידי ביטוי לא רק ביכולת שלה כבת למהגרים פלסטינים-מוסלמים, אלא בתור אישה הנאבקת נגד סקסיזם הטבוע בחברה המוסלמית, בהיותה אישה ומשוררת בזכות עצמה. כאשר אמן-יזם ההיפ הופ ראסל סימונס נתקל בקטע שכתבה, וכותרתו "ראשית כתיבה מאז" שיר המתאר את תגובתה לפיגועי ה -11 בספטמבר, הוא חתם איתה הסכם על שיריה. מאז דקלמה יצירות מקוריות שלה במסע שערכה במשך השנתיים הבאות. היא עובדת עכשיו על הפרסום השלישי שלה, אשר יהיה ספר פרוזה.

## יוצרת סרטי וידאו
* פן נשכח (2003) - כתיבה
* מלחמת העולם הרביעית (2004) - כתיבה
* מלח הים הזה (2008) - כתיבה, משחקת תפקיד ראשי, עם סאלח בכרי הפקה ישראלית-אירופאית, בבימוי Annemarie JACIR אנמרי ז'אקיר
* כאשר אני מותח יד רביעית שלי (2009) - כתיבה

## הפקת הצגות
* "טריניטי דם" (2002) היפ הופ בניו יורק, פסטיבל תיאטרון
* "רה-אורינטאליזם" (2003)
* "ליברטו" מאת סוהיר חמאד

## ספריה
חמאד פרסמה ארבעה ספרים:
* Born Palestinian, Born Black (1996)
* Drops of This Story (1996)
* Zaatar Diva (2006)
* Breaking Poems (2008)

## פרסים
* פרס לורד אודר Lorde Audre לכתיבה, מכללת האנטר (1995, 2000)
* פרס מרכז מוריס לריפוי בשירה (1996)
* פרס מילס ניו יורק לאמן תושב (1998)
* פרס ואן ליר (1999)
* פרס לאמנים חדשנים (2001) אסיה / פסיפיק / מחקרים במכון האמריקני באוניברסיטת ניו יורק NYU
* פרס הספר האמריקאי (2009)
* פרס טוני - אירוע תיאטרלי מיוחד - חבר עופרת לכותב המקורי של ראסל סימונס למציגי שירת דף ג'אם Def Jam בברודוויי (2003)
* פרס פיבודי לשירת דף ג'אם (2003)

## קישורים חיצוניים

* 

## הערות שוליים

קטגוריה:מהגרות לארצות הברית
קטגוריה:מהגרים מירדן לארצות הברית
קטגוריה:משוררים ערבים
קטגוריה:משוררות אמריקאיות
קטגוריה:משוררים אמריקאים
קטגוריה:אמריקאיות שנולדו ב-1973
קטגוריה:אמריקאים שנולדו ב-1973
קפטן (דרגה)

**קפטן** היא דרגת קצונה הקיימת במרבית צבאות העולם המערבי ומקבילה לדרגת הסרן בצה"ל. לרוב דרגת הקפטן בכירה מדרגת לוטננט וזוטרה מדרגת מייג'ור. סימון הדרגה על פי תקנות נאט"ו הוא OF-2 ועל פי צבא ארצות הברית O-3. להבדיל, בציים ובחילות הים דרגת קפטן מקבילה לרוב לדרגת אלוף-משנה בצה"ל.

במסגרת האזרחית התואר קפטן משמש גם כתואר של מפקד כלי שיט, לרוב כמפקד ספינה (רב-חובל) ושל קברניט כלי טיס.

## דרגות מקבילות

## דרגת קפטן בצבא יבשה וחיל אוויר (OF-2)

קובץ:IDF seren.svg|צה"לסרן
קובץ:US-O3 insignia.svg|צבא ארצות הבריתקפטן
קובץ:British Army OF-2.svg|הצבא הבריטיקפטן
קובץ:231-Hauptmann.png|בונדסוורהאופטמן
קובץ:RAF A FCap after2010.png|הצבא הרוסיקפיטן
קובץ:Capitaine1.PNG|הצבא הצרפתיקפיטיין
קובץ:EgyptianArmyInsignia-Captain.svg|הצבא המצרינקיב
קובץ:CzArmy 2011 OF2-Kapitan shoulder.svg|צבא צ'כיהקפיטאן 


## דרגת קפטן בצי מלחמתי (OF-6)


IDF Navy aluf mishne.png|צה"לאלוף משנה
US Navy O6 shoulderboard.svg|צי ארצות הבריתקפטן
Generic-Navy-O7.svg|הצי המלכותיקפטן
19 - kpt zs.png|חיל הים הגרמניקפטין צור זי
RAF N F5-Kapitan-1st 2010–.png|חיל הים הרוסיקפיטן (דר' 1)
French Navy-Rama NG-OF5.svg|חיל הים הצרפתיקפיטן
EgyptianNavyInsignia-Captain-shoulderboard.svg|חיל הים המצריעקיד


## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:דרגות צבאיות
היוב לודולף

שמאל|ממוזער|250px|היוב לודולף
**היוב לודולף** או "**יוב לודולף**" (גרמנית: Hiob Ludolf; 15 ביוני 1624 - 8 באפריל 1704) היה מזרחן גרמני. האתיופיסט אדוארד אולנדורף כינה אותו "בעל השם המהולל ביותר" בחקר אתיופיה.

## חייו
לודולף, יליד ארפורט, החליט עם סיום לימודי בלשנות באקדמיה שבארפורט ובליידן, לטייל בעולם כדי להעשיר את הידע הלשוני שלו.
לבקשת בית המשפט השוודי (1649), חיפש ברומא אחר מסמכים מסוימים, וכך התוודע לגרגוריוס, נזיר אתיופי ממחוז אמהרה. ממנו קיבל את הידע המעמיק בגעז.

בשנת 1652 התגייס לשירות דוכס סקסוניה-גותה, שירות שהמשיך עד לשנת 1678 ועם פרישתו חזר לפרנקפורט. 

בשנת 1683 הוא ביקר באנגליה במטרה לקדם תוכנית להקים הסכמי מסחר עם אתיופיה. אך מאמציו כשלו, בעיקר לנוכח התנגדות רשויות הכנסייה האתיופית האורתודוקסית.

כששב לפרנקפורט בשנת 1684, הוא הקדיש את חייו ליצירה הספרותית אשר תימשך כמעט עד יום מותו. 

בשנת 1690 הוא מונה לנשיא ב"קולג' הקיסרי להיסטוריה", קולג' שהיה קיים זמן קצר באוסטריה.

## עבודתו
עבודותיו של לודולף, שהכיר כ-25 שפות, כללו את "היסטוריית העם האתיופי" (יינה, 1676) ו"ההיסטוריה האתיופית" (פרנקפורט, 1681) שתורגמה לאנגלית, צרפתית והולנדית ונוספו לה נספחים בשנים 1691-1694. 
לדברי לודולף

בין יצירותיו הנוספות:
* דקדוק בשפה האמהרית (פרנקפורט, 1698) 
* לקסיקון לטינית - אמהרית (פרנקפורט, 1698)
* לקסיקון לטינית - אתיופית (פרנקפורט, 1699)
* דקדוק אתיופי (לונדון, 1661, ו פרנקפורט, 1702)

## קישורים חיצוניים

* היוב לודולף Aethiopica Historia, פרנקפורט, (1681) באתר סיינט ג'ון קולג' בקיימברידג' 
* צילום ספר הלקסיקון הלטיני-אתיופי, באתר מוזיאון היל.
* היוב לודולף, היסטוריה אתיופית, באתר הספרייה הלאומית של צרפת 
* יורגן טובאך, הביוגרפיה של היוב לודורף, באתר הביוגרפיות 

## הערות שוליים

קטגוריה:אתיופיה: היסטוריה
קטגוריה:מזרחנים גרמנים
קטגוריה:בלשנים ולשונאים גרמנים
קטגוריה:ילידי 1624
קטגוריה:נפטרים ב-1704
חילות המשלוח במלחמת יום הכיפורים

**חילות המשלוח במלחמת יום הכיפורים** היו חילות משלוח שנשלחו על ידי מדינות ערב ואחרות לעזרת צבא מצרים וצבא סוריה במלחמתם כנגד ישראל במהלך מלחמת יום הכיפורים. חילות המשלוח שהיו גדולים בהיקפם השתתפו בחלק מהקרבות או שנרתמו להגנת העורף המצרי והסורי ובכך אפשרו הפניית כוחות הצבא המקומיים למשימות לחזיתות. הכוחות שנשלחו הביאו להרעה ביחסי הכוחות לרעת ישראל ולשחיקת כוחות צה"ל שנאלצו לנהל קרבות מתמשכים כנגד כוחות רעננים. בסוריה מנעו חילות המשלוח ככל הנראה את התמוטטות צבא סוריה שהתקשה לבלום את השריון הישראלי בתנועתו לעבר דמשק.

## רקע
במסגרת ההכנות של מצרים וסוריה למלחמת יום הכיפורים, קיימו מדינאים ואנשי צבא מצרים וסוריים סדרה של מפגשים עם עמיתיהם במדינות ידידותיות ובקשו מהם סיוע כאשר תפרוץ מלחמה בינן לבין ישראל. חלק גדול מהמדינות נעתרו לבקשת הסיוע והתחייבו להעמיד לרשות מצרים או סוריה חילות משלוח מסוגים שונים ובגדלים שונים. חלק מהמדינות אף התחייבו להשתתף בעלות הכספית של המלחמה העתידית בישראל.
בין המדינות שנאותו לשלוח כוחות צבאיים בעת מלחמה כנגד ישראל היו לוב, אלג'יריה, תוניסיה, מרוקו, סודאן, כווית ועוד.
משפרצה מלחמת יום הכיפורים פנו מצרים וסוריה לידידותיהן וביקשו לממש את הבטחותיהן לשליחת כוחות שיצטרפו למלחמה.

## חילות המשלוח
משפרצה המלחמה, החלו המדינות לארגן כוחות צבאיים ולהעבירם למצרים ולסוריה. חלק מהכוחות נע על גבי מובילי טנקים, משאיות וכלי רכב אחרים. חלק אחר הוטס למדינות היעד. חילות המשלוח זרמו לחזיתות בהדרגה ושינו את יחסי הכוחות לרעת צה"ל (גם לפני הגעת חילות המשלוח היה יתרון כמותי ברור לצבאות מצרים וסוריה).

להלן פרטי חילות משלוח שנשלחו במהלך המלחמה:

## השפעת חילות המשלוח על המלחמה
שמאל|ממוזער|200px|חיל המשלוח הכוויתי בסוריה
ההשפעה של חילות המשלוח על הלחימה בחזית רמת הגולן הייתה משמעותית. חילות המשלוח הרעננים שהגיעו בכמויות גדולות מאוד (מעל שלוש דיוויזיות) לאזור "המובלעת" (תא שטח בגולן הסורי שנכבש ב-11 וב-12 באוקטובר ששהו בו אוגדות 210, ו-36 של צה"ל) הביאו לעצירה ביוזמה ההתקפית של כוחות צה"ל ולניהול קרבות מגננה מפני תקיפותיהם. לאחר שהוכנסו כוחות אלה לחזית הלחימה לא הצליח עוד צה"ל לכבוש שטחים משמעותיים.

בחזית סיני לעומת זאת, הקימו חילות המשלוח קו הגנה עורפי ממערב לתעלה. כוחות אלה אפשרו לכוחות מצרים ששהו בקו ההגנה השני להתפנות ולנהל קרבות כנגד כוחות צה"ל שממערב לתעלה. בעיקר כוונו ההתקפות המצריות על הכוחות המתפנים לעבר ראש הגשר בדיראסוור.

## לקריאה נוספת
*יהודה ואלך (עורך), **אטלס כרטא לתולדות מדינת ישראל: עשור שלישי**, ירושלים: הוצאת כרטא, 1983, עמ' 94.

## הערות שוליים

קטגוריה:מלחמת יום הכיפורים
קטגוריה:החזית הסורית במלחמת יום הכיפורים
רב מלחים

**רב מלחים** הנקרא בסלנג "בוסן",  הוא ראש צוות הסיפון באונייה אזרחית או הנגד הבכיר בצוות הימאים בכלי שיט צבאי. מתפקידי רב-ההמלחים לנהל את עבודת הימאות וצוות הסיפון בים ובחוף לפי הצורך, ובחיל הים גם לנהל את השגרה והמשמעת בנמל.

## בצי הסוחר
רב-המלחים הוא ימאי בעל ותק וניסיון שהוסמך לתפקידו לפי מבחני רשות הספנות. כפוף לקצין ראשון באונייה.

## בכלי שיט צבאיים
בחיל הים הישראלי יש רב-מלחים בכל כלי שיט מגודל דבורה ומעלה.
רב-המלחים מבצע עם צוותו את כל פעולות הימאות הדורשים הפעלת צוות. גרירה והגררות של כלי שיט (לחילוץ בעת צרה), תדלוק, וחילוץ נפגעים מכלי השיט. רב-המלחים מנהל את הצוות, ואחראי לביצוע הפעולות לפי נוהלי הבטיחות.

## ראו גם
* ספן
* רב-חובל
* קצין ראשון

## קישורים חיצוניים

קטגוריה:מקצועות ימיים
ספינות הטילים מסדרת קומאר

**קומאר** (מרוסית: Комар; מילולית: יתוש) הוא קוד נאט"ו לסדרה של 112 ספינות טורפדו, ששודרגו לספינות טילים מתוצרת ברית המועצות.

## תכנון ובנייה
הספינות שהיו בנויות בחלקן מעץ תוכננו ונבנו לאחר מלחמת העולם השנייה כספינות טורפדו מדגם פ-183 שבהן בשני משגרי טורפדו 533 מ"מ נגד ספינות, בנוסף הייתה גרסה ציידת צוללות שצוידה בסונאר ופצצות עומק. בשנת 1956, חומשו הספינות בשני משגרי טילי "סטיקס" במקום שני משגרי הטורפדו ותותח ה 25 מ"מ האחורי, ובכך הפכו את הספינות לספינות הטילים הראשונות.

## שימוש בחיל הים המצרי
250px|ממוזער|ספינת טילים קומאר מצרית במפרץ סואץ בקרבת דבור ישראלי, ספטמבר 1975.
מצרים רכשה שבע ספינות קומאר בשנים 1962–1967 ששרתו עד שנות ה-90 של המאה ה-20.

ב-21 באוקטובר 1967 שתי ספינות קומאר מצריות טיבעו את המשחתת הישראלית אח"י אילת. היה זה הירי המבצעי הראשון של טילי ים-ים. המשחתת הישראלית לא הייתה מצוידת בטילים אלא בתותחים. כמו כן לא היו ברשותה אמצעי הגנה נוספים שהיו בתהליך פיתוח ויועדו לספינות הסער שתוכננו להחליף את המערך הישן של המשחתות וספינות הטורפדו. מכיוון שלא התפתח קרב בין הצדדים למצרים לא היו נפגעים.

במהלך מלחמת יום הכיפורים שהו שני סט"ילים מסוג קומאר בים סוף ומנעו מהמטכ"ל הישראלי להפעיל את מבצע אור ירוק ואור לבן להנחתת כוחות שריון בעומק מצרים באמצעות נחתות. לפיכך יזם צה"ל את מבצעי מגבית שבמהלכם הושמדו שני הסטי"לים באמצעות כוחות מיוחדים ללא אבדות לצה"ל.

בשנות השמונים המצרים בנו שישה סטי"לים דומים, חדישים יותר שנקראו "אוקטובר".

## שימוש בחיל הים הסורי
הסורים רכשו בראשית שנות השבעים 9 ספינות קומאר. ביומה הראשון של מלחמת יום הכיפורים, בלילה שבין ה-6 ל־7 באוקטובר 1973, השתתפו שני סטי"לים מדגם קומאר בקרב לטקיה שהיה קרב טילי הים הראשון בעולם. במהלך הקרב הוטבעו שני הסטי"לים הסוריים על ידי סטי"לים ישראליים. בהמשך המלחמה נפגעו סטי"לי קומאר נוספים על ידי חיל הים הישראלי מבלי שהצליחו לגרום לנזק כלשהו לספינות חיל הים.

## מקורות וקריאה נוספת
* גיליה אראל, [- טרפדה נושאת טילים'''](https://maarchotyamhome.files.wordpress.com/2019/08/d79ed7a2d7a8d79bd795d7aa-d799d79d1963.pdf#page=18	'''קומאר),	'מערכות ים' 64, ספטמבר 1963	עמ' 57.

## קישורים חיצוניים

קטגוריה:אוניות מלחמה סובייטיות ורוסיות
קטגוריה:ספינות הצי הסובייטי
קטגוריה:אמצעי לחימה במלחמת יום הכיפורים
קטגוריה:המלחמה הקרה: אמצעי לחימה
Set Fire to the Rain

"**Set Fire to the Rain**" (בעברית: **הצת את הגשם**) הוא שיר מאת הזמרת וכותבת השירים הבריטית אדל לאלבומה השני, *[[21 (אלבום)|21]]*. השיר נכתב על ידי אדל וכותב השירים הבריטי פרסר טי. סמית', שבמקביל ביים את השיר. הבלדה יצאה כסינגל השני של האלבום באירופה. הבלדה יצאה כסינגל השלישי מהאלבום בממלכה המאוחדת ב-4 ביולי 2011. במצעדי המוזיקה בממלכה המאוחדת ובארצות הברית דורג בשיאו במקום ה-1. במצעדי המוזיקה בבלגיה, פולין והולנד דורג במקום הראשון. במצעדי המוזיקה באוסטרליה, דנמרק, פינלנד, צרפת, גרמניה, אירלנד, איטליה, ניו זילנד, שווייץ ונורווגיה דורג במקומות גבוהים מ-10. בבילבורד דורג בשיאו במקום הראשון.

ערוץ הטלוויזיה FX השתמש בשיר כדי לקדם את סדרת הטלוויזיה המשודרת בערוץ, *[[הצילו אותי (סדרת טלוויזיה)|Rescue Me]]*. בנוסף הופיע השיר בפרומואים לסדרות "נקמה" ו-*[[Ringer]]*.

## מיקומי שיא

### מצעדי סוף שנה

## נתוני מכירות

## קישורים חיצוניים

## הערות שוליים

קטגוריה:שירי אדל
קטגוריה:שירים באנגלית
קטגוריה:שירים שנכתבו על ידי אדל
קטגוריה:שירים שנכתבו על ידי פרייזר טי. סמית'
קטגוריה:שירים על הצתה
קטגוריה:בלדות נשמה
קטגוריה:בלדות R&B עכשוויות
קטגוריה:סינגלים שהגיעו למקום הראשון בפולין
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד הבין-לאומי של מדיה פורסט
קטגוריה:סינגלים שהגיעו למקום הראשון במצעד 40 הסינגלים ההולנדיים
קטגוריה:זוכי פרס גראמי לביצוע סולו הפופ הטוב ביותר
קטגוריה:סינגלים בהוצאת אקס-אל רקורדינגס
קטגוריה:סינגלים בהוצאת קולומביה רקורדס
לופטהנזה רגיונל

[250px|ממוזער|שמאל|ה[סמליל ששימש את "לופטהנזה רגיונל" עד 2018]]
**לופטהנזה רגיונל** (בגרמנית: **Lufthansa Regional**) הוא מותג תחתיו מבוצעות הטיסות האזוריות של החברה הגרמנית לופטהנזה.

בשלהי העשור השני של המאה ה-21, פועלות תחת מותג זה שתי חברות, לופטהנזה סיטי ליין ואייר דולומיטי, שתיהן בבעלות מלאה של לופטהנזה. בעבר פעלו תחת המותג שלוש חברות נוספות: קונטקט אייר ואוגסבורג איירווייז, אשר פשטו את הרגל בשנים 2012 ו-2013 בהתאמה, וכן חברת יורווינגס, אשר שינתה את יעודה לחברת תעופה זולה במסגרת צעדי הארגון מחדש של קבוצת לופטהנזה.

במסגרת אותם צעדי ארגון מחדש, החל משנת 2018 מוסר המותג "לופטהנזה רגיונל" ממטוסי החברות השותפות בו.

## צי המטוסים
צי המטוסים של החברות במותג נכון לנובמבר 2018:

## קישורים חיצוניים

* 
* מדיה וקבצים בנושא לופטהנזה רגיונל באתר Airliners.net

## הערות שוליים

קטגוריה:חברות תעופה גרמניות
רגיונל
צלצל

[ממוזער|תצלום מתחילת המאה ה-20 של צייד [אינואיטים|אינואיטי אוחז בצלצל|300px]]**צִלְצָל** (בלעז: הַרְפּוּן) הוא מכשיר דמוי-חנית המשמש לדיג, ולציד בעלי חיים ימיים גדולים כדוגמת לווייתנאים. הוא ממלא את תפקידו בכך שהוא ננעץ בחיה הניצודה, ומאפשר לדייג למשוך אותה אליו באמצעות חבל או שרשרת המחוברים אליו.

במראה החיצוני שלו הוא דומה לחנית. כלומר מוט ארוך שבקצה שלו ראש מחודד. אך בניגוד לראש החנית ראש הצלצל אינו מחובר למוט, אלא רק מולבש עליו. כאשר הצלצל פוגע בבעל חיים, ראשו המחודד חודר מתחת לעור, מתנתק ממוט הזריקה ומסתובב על צידו. כך הוא נשאר תפוס מתחת לעור. ראש הצלצל, שהתנתק מן המוט, מחובר לחבל. הקצה השני של החבל מוחזק על ידי הציד או קשור למצוף.

בני האינואיט צדו באמצעות צלצלים מגוון של יונקים ימיים כמו כלבי ים, ניבתנים, חדשן-חדקרן, בלוגות וליוויתנים קשותי ראש. בכל מקום צדו יונקים שהיו נפוצים באזור. צדו הן מהקרח, הן מקיאקים, וליוותנים גדולים צדו בדרך כלל בצוותים מסירות גדולות יותר שנקראות אומיאק.

[ממוזער|צלצל "אוּנק" (ב[אינוקטיטוט: "ᐅᓈᖅ"), צלצל ששימש את האינואיטים. אורכו 172 ס"מ.]]

## קישורים חיצוניים

* 
* דייג צלצל באחד מחופי ישראל באתר ארכיון הסרטים הישראלי, 1961
* צלצל משוחזר באתר מוזיאון ישראל
* לדוג עם צלצל באתר וקטורים לשימוש ציבורי
* יורם מלצר, אהבה מהלווייתן הראשון באתר אלכסון, 30.10.2019
* מהי צלצל? גרגרי לציד תת-ימי באתר unansea

## הערות שוליים

קטגוריה:דיג: ציוד ואביזרים
סנט וינסנט והגרנדינים במשחקים האולימפיים

**[[סנט וינסנט והגרנדינים]]** משתתפת ב**[[המשחקים האולימפיים|משחקים האולימפיים]]** מאז אולימפיאדת סיאול (1988). ערב אולימפיאדת ריו דה ז'ניירו (2016), אף ספורטאי ממדינה זו לא זכה במדליה אולימפית. להישג הגבוה ביותר הגיע האתלט אזוורט קומבס, שהעפיל לשלב חצי הגמר בריצת 400 מטר באולימפיאדת אטלנטה (1996) וסיים במקום ה-11.

סנט וינסנט והגרנדינים מעולם לא השתתפה באולימפיאדת חורף.

## ראו גם
* סנט וינסנט והגרנדינים במשחקים האולימפיים לנוער

## קישורים חיצוניים

* אתר הוועד האולימפי הלאומי של סנט וינסנט והגרנדינים

קטגוריה:מדינות במשחקים האולימפיים
קטגוריה:סנט וינסנט והגרנדינים: ספורט
סנט לוסיה במשחקים האולימפיים

**[[סנט לוסיה]]** משתתפת ב**[[המשחקים האולימפיים|משחקים האולימפיים]]** מאז אולימפיאדת אטלנטה (1996). עד כה התחרו ספורטאים מסנט לוסיה רק בענפי האתלטיקה, השחייה והשיט. מרבית הישגיהם של הספורטאים מסנט לוסיה היו סמליים בעיקרם. הספורטאית הראשונה שהעפילה לגמר אולימפי הייתה האתלטית לוורן ספנסר, שסיימה במקום השישי בקפיצה לגובה באולימפיאדת ריו דה ז'ניירו (2016).

במשחקים האולימפיים של פריז 2024 זכתה סנט לוסיה במדליית הזהב הראשונה שלה (והראשונה אי פעם), בתחרות הריצה היוקרתית ל-100 מטר נשים, בתוצאה של 10.72 שניות עם שיא לאומי חדש. את התוצאה קבעה האתלטית ג'וליאן אלפרד. אלפרד הביאה לארצה גם מדליית כסף בריצת ה-200 מטר לנשים.

סנט לוסיה מעולם לא השתתפה באולימפיאדת חורף.

## ראו גם
* סנט לוסיה במשחקים האולימפיים לנוער

## קישורים חיצוניים

* אתר הוועד האולימפי של סנט לוסיה

קטגוריה:סנט לוסיה: ספורט
קטגוריה:מדינות במשחקים האולימפיים
סנט קיטס ונוויס במשחקים האולימפיים

**[[סנט קיטס ונוויס]]** משתתפת ב**[[המשחקים האולימפיים|משחקים האולימפיים]]** מאז אולימפיאדת אטלנטה (1996). עד כה, כל הספורטאים שייצגו אותה היו אתלטים. 

עד כה, אף ספורטאי מסנט קיטס ונוויס עוד לא זכה במדליה אולימפית, אך חלקם הגיעו להישגים נאים. הספורטאי הבולט ביותר ממדינה זו הוא קים קולינס. קולינס השתתף לראשונה במשחקים באולימפיאדת סידני (2000). הוא סיים במקום השביעי בריצת 100 מטר, ובריצת 200 מטר העפיל לשלב חצי הגמר וסיים במקום ה-11. באולימפיאדת אתונה (2004) התחרה קולינס רק בריצת 100 מטר, וסיים במקום השישי. באולימפיאדת בייג'ינג (2008) הצליח יותר בריצת 200 מטר, כשסיים במקום השישי, ואילו בריצת 100 מטר הודח בשלב חצי הגמר, לאחר שסיים במקום החמישי במקצה שלו, בהפרש של ארבע מאיות השנייה ממייקל קולינס שסיים במקום הרביעי והעפיל לגמר. באולימפיאדת לונדון (2012) הודח קולינס מהמשלחת לפני שהספיק להיכנס למעגל התחרויות, בנימוק שלא הגיע לאימונים. קולינס טען כי הסיבה להדחה היא שהעדיף לשהות עם אשתו בבית מלון ולא להתגורר בכפר האולימפי. אתלטית בולטת נוספת, טיאנדרה פונטין, העפילה לשלב חצי הגמר בריצת 400 מטר באולימפיאדת אתונה, וסיימה במקום ה-13. קולינס שב להשתתף במשחקים באולימפיאדת ריו דה ז'ניירו (2016), והוא בן 40. הוא העפיל לשלב חצי הגמר בריצת 100 מטר, סיים שישי במקצה שלו ובמקום ה-17 בין כלל הרצים.

סנט קיטס ונוויס מעולם לא השתתפה במשחקי החורף.

## ראו גם
* סנט קיטס ונוויס במשחקים האולימפיים לנוער

## קישורים חיצוניים

* אתר הוועד האולימפי של סנט קיטס ונוויס

קטגוריה:סנט קיטס ונוויס: ספורט
קטגוריה:מדינות במשחקים האולימפיים
1947 בברית המועצות

**[[1947]] ב[[ברית המועצות]]** הייתה שנה בה נחגגה השנה ה-30 למהפכת אוקטובר.

## הנהגה
* ראש הממשלה - יוסיף סטלין. 
* יושב ראש הסובייט העליון של ברית המועצות - ניקולאי שברניק

## אירועים בולטים
במהלך המחצית השנייה של שנות ה-40 ועד לתחילת שנות ה-50 בשטחים ליטא, אסטוניה ולטביה התנהל מאבק מזוין בין מוסדות השלטון הסובייטי לבין מחתרות מקומיות ("האחים של יערות") שנתמכו על ידי התושבים המקומיים. כמו כן, במערב אוקראינה פעל צבא מחתרתי שדגל בעצמאות אוקראינה.

בשנים 1946–1947 היה רעב בברית המועצות. היקף הרעב היה מצומצם לעומת הולודומור, אך בכל זאת לפי הערכות במהלך שנתיים נפטרו מרעב עד כ-1.5 מיליון אזרחים. לפי הערכות אחרות היקף הקורבנות היה קטן מזה. 

בתחילת שנת 1947 החלו שידורים של תחנת רדיו "קול אמריקה" בשפה הרוסית.

* 4 בפברואר – חתימת הסכם ידידות ושיתוף פעולה עם רומניה.
* 9 בפברואר – נערכות בחירות למוסדות שלטון של הרפובליקות המרכיבות את ברית המועצות.
* 10 בפברואר – בפריז נחתמו הסכמים בין בעלי הברית לבין מדינות שנלחמו במלחמת העולם השנייה לצד הגרמניה הנאצית. בנוסף לשינויי גבולות סוכם על תשלום פיצויים למדינות המנצחות. ברית המועצות קיבלה במסגרת זו כמיליארד $.
* 12 בפברואר – נפילת מטאוריט סיחוטה-אלין: מטאוריט גדול (עד 100 טון) נופל באזור מחוז פרימוריה 
* 16 בפברואר – הסובייט העליון קיבל החלטה על איסור נישואים עם אזרחים זרים.
* מרץ – אחת מיחידות כוח בתחנת כוח הידרואלקטרית "דנייפרוגס" חזרה לעבודה לאחר שיקום בעקבות המלחמה. תחנת כוח זו הייתה אחד מסמלי של תיעוש המדינה.
* 3 במרץ – מרשל ניקולאי בולגנין החליף את יוסיף סטלין בתפקיד שר ההגנה.
* 10 במרץ – כישלון של ועידה שרי החוץ במוסקבה. הוועידה דנה על עתיד גרמניה.
* 21 במאי – תחילת תהליך של קולקטיביזציה של המשקים החקלאים בלטביה, ליטא ואסטוניה.
* 26 במאי – ביטול עונש מוות. צו זה היה מתוקף עד לשנת 1950.
* 16 ביוני – העיתון פראבדה מגנה את תוכנית מרשל.
* 22 בספטמבר – בכינוס של המפלגות הקומוניסטיות אנדריי ז'דאנוב הכריז על כך שמסתמנת חלוקת העולם ל-2 מחנות. סוכם על הקמת משרד משותף להחלפת מידע - קומאינפורם.
* נובמבר – רובה הסער AK-47 המוכר גם בשם "קלשניקוב", אשר תוכנן על ידי מיכאיל קלשניקוב, נכנס לשירות ניסיוני במספר מצומצם של יחידות מובחרות של הצבא הסובייטי. רק לקראת סוף 1949 נכנס הרובה באופן רשמי לשירות בצבא הסובייטי.
* 25 בנובמבר – כישלון ועידת שרי החוץ בלונדון. כישלון זה הביא לנתק בין מדינות המערב לבין מדינות המזרח והיה צד נוסף לכיוון המלחמה הקרה.
* 26 בנובמבר – צרפת גירשה 19 אזרחי ברית המועצות בטענה להתערבות בענייני הפנים. 
* 14 בדצמבר – רפורמה מוניטארית וביטול תלושי מזון בברית המועצות.
* 23 בדצמבר – יום הניצחון על גרמניה (9 במאי) שונה לעבודה עבודה רגיל והפסיק להיות יום חופשי מעבודה.

### ללא מועד
* חגיגות לציון 800 שנים ליסוד מוסקבה

## נולדו
* 1 בינואר – ולדימיר טיטוב, קוסמונאוט סובייטי 
* 2 בינואר – אלכסנדר טיכונוב ספורטאי סובייטי זכה ב-5 מדליות אולימפיות (מהם 4 זהב) 
* 29 במרץ – אלכסנדר ויקטורנקו, קוסמונאוט סובייטי  
* 28 ביולי – ילנה בלובה סייפת סובייטית זכתה ב-6 מדליות אולימפיות (מהם 4 זהב)
* 7 באוגוסט – סופיה רוטרו, זמרת סובייטית ורוסית

## נפטרו
[שמאל|ממוזער|120px|[אנטון דניקין]]
* 16 בינואר – פיוטר קרסנוב, ממנהיגי הצבא הלבן, הוצא להורג (נולד ב-1870)
* 8 באוגוסט – אנטון דניקין, גנרל בצבא האימפריה הרוסית במהלך מלחמת העולם הראשונה (נולד ב-1872)
* 13 בדצמבר – ניקולאי רוריך, צייר, פילוסוף וסופר סובייטי ורוסי (נולד ב-1874)

## קישורים חיצוניים

## הערות שוליים

*
איי הבתולה של ארצות הברית במשחקים האולימפיים

**[[איי הבתולה של ארצות הברית|איי הבתולה]]** משתתפים ב**[[המשחקים האולימפיים|משחקים האולימפיים]]** מאז אולימפיאדת מקסיקו סיטי (1968). אף שהאיים הם שטח חסות של ארצות הברית, יש להם ועד אולימפי נפרד, והיא שולחת משלחות נפרדות למשחקים, וזאת בדומה לגואם, סמואה האמריקנית ופוארטו ריקו.

מאז החלו להשתתף במשחקים, נעדרו האיים רק מאולימפיאדת מוסקבה (1980), כאשר השתתפו בחרם שהובילה ארצות הברית על המשחקים, במחאה על הפלישה הסובייטית לאפגניסטן. השתתפה במשחקי החורף האולימפיים שנערכו בין 1988 ל-2002. הספורטאית היחידה שנשלחה מטעם האיים לאולימפיאדת טורינו (2006) לא התחרתה בסופו של דבר, מאחר שנפצעה במהלך אימון, והפעם הבאה בה השתתפו האיים במשחקי החורף הייתה באולימפיאדת סוצ'י (2014).

הספורטאי היחיד מאיי הבתולה שזכה במדליה אולימפית הוא השייט פיטר הולמברג, שזכה במדליית הכסף בדגם פין באולימפיאדת סיאול (1988). יתר הספורטאים שייצגו את האיים רשמו הישגים נמוכים יחסית.

## מדליות

### לפי אולימפיאדה
**באולימפיאדות הקיץ:**

### לפי ענף
**בענפי הקיץ:**

## ראו גם
* איי הבתולה של ארצות הברית במשחקים הפאראלימפיים
* איי הבתולה של ארצות הברית במשחקים האולימפיים לנוער

## קישורים חיצוניים

* אתר הוועד האולימפי של איי הבתולה

## הערות שוליים

קטגוריה:איי הבתולה של ארצות הברית: ספורט
קטגוריה:מדינות במשחקים האולימפיים
הדיוויזיה השביעית (מצרים)

**דיוויזיה 7** היא דיוויזיית חיל רגלים בצבא מצרים. בסיסיה ממוקמים באזור הקילומטר ה-101 (101 ק"מ ממזרח לקהיר).

## מלחמת ששת הימים
הדיוויזיה הייתה מוצבת בגזרה הצפונית של גבול ישראל–מצרים ושם השתתפה במלחמת ששת הימים. פיקד על הדיוויזיה, מפקד בית הספר לחי"ר של הצבא המצרי, גנרל עבד אל עזיז סולימאן.

הרכב הדיוויזיה היה:
* חטיבת חי"ר 16
* חטיבה חי"ר 11
*חטיבת המשמר הלאומי
*חטיבה ארטילרית
*בנוסף לגדודי הטנקים שהיוו חלק אורגני מחטיבות החי"ר תוגברה הדיוויזיה בגדוד טנקים נוסף. ובסך הכול, 80 טנקים מהדגמים: T-34, IS-3 וטנקי שרמן עם צריחים של AMX-13.

הדיוויזיה לחמה לעצירת פריצת אוגדה 84 של צה"ל לרצועת עזה, ח'אן יונס ורפיח. לאחר כישלונה לעצור את ההתקדמות הישראלית, נכשלה הדיוויזיה גם במניעת כיבושם של אל עריש, שדה התעופה שלה וביר לחפן על ידי צה"ל. במהלך הקרבות ספגה הדיוויזיה אבדות כבדות ואיבדה את כושר הלחימה שלה.

לאחר המלחמה טענו מפקדיה, כי חיילי הדיוויזיה סבלו מאימון לקוי, נשק מיושן ומהעדר מוחלט של הגנה אווירית.

## מלחמת יום הכיפורים
במלחמת יום הכיפורים השתתפה במבצע באדר – צליחת תעלת סואץ ובלחימה בגדה המזרחית שלה במסגרת הארמייה המצרית השלישית.
על הדיוויזיה פיקד בריגדיר גנרל אחמד בדאווי (שהיה במלחמת ששת הימים קצין המבצעים של הדיוויזיה), הדיוויזיה הייתה חלק מהארמייה המצרית השלישית והיא כללה שלוש חטיבות:
* חטיבת חי"ר 11
* חטיבת חי"ר 12
* חטיבה ממוכנת 8

ערב המלחמה נפרשו כוחות הדיוויזיה באזור שלופה (בין האגם המר הגדול והעיר סואץ) ומטרתם הייתה כיבוש האזור המוביל למעבר הגידי. כוחות מדיוויזיה 7 היו הראשונים בצבא המצרי שהצליחו לצלוח את תעלת סואץ ולהשתלט על שטח בגדה המזרחית של התעלה. בסיום המלחמה נמנתה דיוויזיה 7 על כוחות הארמייה השלישית שכותרו על ידי צה"ל.

## קישורים חיצוניים
* אברהם זהר, אוגדה 84 במערכת רפיח במלחמת ששת הימים 1967, אתר יד לשריון

## הערות שוליים

קטגוריה:החזית המצרית במלחמת ששת הימים
קטגוריה:צבא מצרים
קטגוריה:החזית המצרית במלחמת יום הכיפורים
קטגוריה:דיוויזיות מצריות
קטגוריה:יחידות רגלים
הנציבות הכלכלית של האומות המאוחדות לאפריקה

שמאל|ממוזער|250px|מפת המדינות החברות בארגון. אפור מייצג מדינות שאינן חברות בו
**הנציבות הכלכלית של האומות המאוחדות לאפריקה** (אנגלית **United Nations Economic Commission for Africa**; צרפתית **Commission économique pour l'Afrique**; ראשי תיבות **UNECA** או **ECA**) הוא ארגון של האומות המאוחדות שמטרתו לעודד שיתוף פעולה כלכלי בין המדינות החברות בו, הכוללות את כל 53 מדינות אפריקה החברות בארגון האומות המאוחדות (כל מדינות היבשת למעט הישות של סהרה המערבית). הנציבות נוסדה בשנת 1958 על ידי המועצה הכלכלית-חברתית של האומות המאוחדות ובהמלצתה של העצרת הכללית של האומות המאוחדות.

## מבנה ארגוני
מטה הנציבות שוכן באדיס אבבה, בירת אתיופיה, וכפופות לו חמש נציבויות אזוריות:
*מרכז - יאונדה (קמרון)
*מזרח - קיגאלי (רואנדה)
*צפון - טנג'יר (מרוקו)
*דרום - לוסקה (זמביה) 
*מערב - ניאמיי (ניז'ר)

לנציבות שבע חטיבות:
*המרכז האפריקני לסטטיסטיקה
*פיתוח בר-קיימא והבטחת מזון
*פיתוח סוציאלי וחברתי
*טכנולוגיה, מידע ותקשורת 
*תוכנית "שותפות חדשה לפיתוח אפריקה" (New Partnership for Africa's Development) ומיזוג אזורי
*פיתוח מסחר, פיננסים וכלכלה
*ממשל ומינהל ציבורי

## מטה הנציבות
קומפלקס מטה הנציבות המכונה "אולם אפריקה" שוכן סמוך ממזרח לכיכר מסקל במרכז אדיס אבבה. המבנה הוקם בשנת 1961 בידי אדריכלים איטלקים, והאמן האתיופי אפוורק תקלה עיצב בו חלון מזכוכית צבועה בשטח של 150 מ"ר, המכונה "אפריקה: עבר, הווה ועתיד". החלון שתופס קיר שלם הוא אחד מיצירות הזכוכית הצבועה הגדולות בעולם.

אדאבאיו אדדג'י עמד באש הארגון בשנים 1975-1991.

## המדינות החברות

## קישורים חיצוניים
* 

קטגוריה:אדיס אבבה: מבנים
קטגוריה:ארגונים המסונפים לאו"ם
FN P90

**FN P90** הוא תת מקלע מתוצרת בלגיה שתוכנן ומיוצר על ידי חברת FN herstal החל משנת 1990.
ה-P90 נוצר כמענה לדרישה של נאט"ו למציאת תחליף לכלי-נשק (בעיקר תת-מקלעים) שיורים תחמושת 9 מ"מ פרבלום; הוא תוכנן להיות קומפקטי וקל משקל אך עם זאת רב עוצמה בשביל חיילים ויחידות שנמצאות בכלי רכב (כמו טנק) מאבטחים ויחידות כוחות מיוחדים ולוחמה בטרור. ה-P90 ידוע בארגונומיה ובנוחות הירי שלו שכן הרתע החלש שיוצא מהנשק הוא קטן ביותר וביחד עם צורת האחיזה הנוחה והייחודית והקומפקטיות שלו הופכים אותו לנוח מאוד לשימוש במגוון רחב של סיטואציות כמו ירי בזמן נהיגה למשל (ה-P90 יעיל ונוח לשימוש גם עם יד אחת עקב הרתע החלש שלו) או במקרים בהם רוצים להסתובב עם נשק אוטומטי מוסתר מבלי שיראו. תת-המקלע משמש את היחידות המיוחדות של צה"ל מאז שנות ה-90 של המאה ה-20. מאחר שהוא משתמש בתחמושת מסוג שונה מ-9 מ"מ הוא נחשב גם לנשק הגנה אישי (Personal Defence Weapon).

## הנדסה
### תחמושת
ה-P90 יורה תחמושת בקוטר 5.7 מ"מ: ה-FN 5.7 (אשר נקרא גם SS190), שיוצרה במיוחד בשביל ה-P90. ה-FN 5.7 הוא כדור קטן קל ומהיר להבדיל מכדורים אחרים שמשמשים תתי-מקלעים בדרך כלל שהם 9 מ"מ וגדולים יותר. כאשר הוא נורה מה-P90 ה-FN 5.7 יכול לחדור אפודי מגן שבדרך כלל יכולים לעצור כדורים רגילים שנורים מרוב תתי המקלעים.

### מחסנית
ימין|ממוזער|100px|מחסנית ה־P90. ניתן לראות איך הכדורים יושבים במאונך לקנה ונהפכים לכיוון הקנה בקצה המחסנית.
מחסנית ה-P90 היא ייחודית מאוד בהשוואה למחסניות של כלי-נשק אחרים; המחסנית יושבת על החלק העליון של הנשק לאורכו בזמן שהכדורים עצמם יושבים במאונך לקנה ויוצאים מהמחסנית כשהם ישרים לכיוון הקנה ובכך הופכת להרבה יותר קומפקטית מאשר מחסנית רגילה שמתחברת בקצה אחד לחלק התחתון של הנשק, כל זה יחד עם המשקל הנמוך של התחמושת המחסנית והנשק עצמו בכלל מאפשרת למחסנית להיות בעלת קיבולת של 50 כדורים; קיבולת גבוהה במיוחד יחסית למחסניות אחרות ולכלי-יריה בגודל הזה בכלל ובכל זאת להישאר קומפקטי מאוד נוח וקל משקל.

## דגם PS90

**PS90** הוא גרסת קרבין לרובה P90 שיוצר על ידי החברה FN herstal והוצג לראשונה בשנת 2005. לרובה יש תוספות חדשות כגון קנה ארוך יותר ב-407 מ"מ.

הרובה נמצא בשימוש בדומה ל-P90, רק יותר אצל יחידות ללוחמה בטרור ולא אצל הכוחות המיוחדים ומאבטחים.

### מדינות משתמשות
*  - בשימוש הימ"מ
* 
*  - SWAT, FBI, CIA ועוד כמה יחידות ללוחמה בטרור ויחידות ביטחון.
*  - יחידת ה-GSG-9.
*  - יחידת ה-GIGN.
*  - יחידת ה-SAS.
* 
* 
* 
* 

## קישורים חיצוניים

* 
* סרטון

## הערות שוליים

קטגוריה:תת-מקלעים
קטגוריה:כלי נשק של חברת FN Herstal
אצטדיון אדיס אבבה

**אצטדיון אדיס אבבה** הוא אצטדיון כדורגל ואתלטיקה, השוכן סמוך ממערב לכיכר מסקל במרכז אדיס אבבה, בירת אתיופיה. האצטדיון נחשב לאצטדיון הלאומי של אתיופיה, יש בו 35,000 מקומות ישיבה והוא האצטדיון הגדול במדינה. הוא נחנך בשנת 1940, בתקופת השלטון האיטלקי באתיופיה, ושופץ בשנת 1999 לקראת אליפות אפריקה לאומות (נוער), שנערכה בו בשנת 2001.

האצטדיון אירח את גביע אפריקה לאומות בשנים 1962, 1968 ו־1976, את גביע אפריקה לאומות (נוער) בשנת 2001 ואת אליפות אפריקה באתלטיקה בשנת 2008.

## קישורים חיצוניים

* תמונות האצטדיון
* תמונה של האצטדיון 

קטגוריה:אדיס אבבה: מבנים
קטגוריה:אצטדיוני כדורגל
אדיס אבבה
קטגוריה:אתיופיה: אתלטיקה
קטגוריה:אתיופיה: כדורגל
יוסי מלמד

**יוסף (יוסי) מלמד** (29 באוגוסט 1945 – 6 בינואר 2005) היה תת-אלוף בצה"ל ויועץ לשרים לביטחון הפנים.

## ביוגרפיה
מלמד נולד בקיבוץ גליל ים לאסתר ומשה מלמד, בן שני מתוך ארבעה ילדים.
התגייס לחיל השריון, שירת כלוחם חרמ"ש בגדוד 9 של חטיבה 7.
במלחמת ששת הימים פיקד על פלוגת חרמ"ש עמה לחם בחזית המצרית. השתחרר לאחר המלחמה וחזר לשירות הקבע ב-1969. הוא פיקד על פלס"ר 7.

במלחמת יום הכיפורים שירת כסגן מפקד גדוד 75 ובהמשך מונה למפקד הגדוד ולסגן מפקד חטיבה 7. שירת כמפקד חטיבת קרייתי, חטיבת מילואים. ב-1980 מונה למפקד חטיבה 188, אותה הכין לקראת מבצע של"ג, אך התחלף עם מאיר דגן בפיקוד על החטיבה חודשים ספורים לפני פרוץ המלחמה. במבצע עצמו שירת כסגנו של מפקד אוגדה 36, אביגדור קהלני.
ב-1984 מונה למפקד חטיבה 460, חטיבת ההכשרות של חיל השריון. כיהן כמפקד אוגדה 440, כמפקד אוגדה 252, ראש מטה פיקוד הדרום וכסגן מפקד חילות השדה.
ב-1996 השתחרר מצה"ל.

לאחר שחרורו מונה על ידי קהלני לעוזרו במשרד לביטחון הפנים ושימש בתפקיד זה גם תחת ארבעת השרים הבאים - שלמה בן-עמי, עוזי לנדאו, צחי הנגבי וגדעון עזרא.

## חיים אישיים
היה נשוי לנועה בן נון מלמד, צלמת. לשניים נולדו שני בנים: שאולי מלמד, במאי ועורך קולנוע, יוצר הסרט התיעודי "מיני די וי" ומתן מלמד, פסיכולוג קליני.

יוסף מלמד נפטר בביתו מדום לב, ב-2005, בגיל 59, ונקבר בקיבוץ גליל ים.

## קישורים חיצוניים

* שש שנים לפטירתו של תא"ל (במיל') יוסי מלמד, אתר יד לשריון
* המשרד לביטחון הפנים מרכין ראש עם מותו בטרם עת של יוסי מלמד, יועץ השר לענייני טרור וביטחון, אתר המשרד לביטחון פנים
* 

## הערות שוליים

קטגוריה:תתי-אלופים בצה"ל
קטגוריה:מפקדי חטיבה 188
קטגוריה:מפקדי עוצבת סיני
קטגוריה:מפקדי חטיבה 460
קטגוריה:מפקדי אוגדה 440
קטגוריה:מפקדי חטיבת קרייתי
קטגוריה:ראשי מטה פיקוד הדרום
קטגוריה:מפקדי עוצבת מרכבות הברזל
קטגוריה:מפקדי גדוד 75
קטגוריה:אישים הקבורים בקיבוצים
קטגוריה:מפקדי פלוגות במלחמת ששת הימים
קטגוריה:חיילי חיל השריון במלחמת יום הכיפורים
קטגוריה:גליל ים: אישים
קטגוריה:חיילי חיל השריון במלחמת ששת הימים
קטגוריה:חיילי צה"ל במלחמת לבנון הראשונה
קטגוריה:ישראלים שנולדו ב-1945
קטגוריה:ישראלים שנפטרו ב-2005